**Szombathely Megyei Jogú Város Önkormányzata Közgyűlésének**

**…….../2023. (……….) önkormányzati rendelete**

**a települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II.27.) önkormányzati rendelet módosításáról**

Szombathely Megyei Jogú Város Önkormányzatának Közgyűlése a szociális igazgatásról és a szociális ellátásokról szóló 1993. évi III. törvény 1. § (2) bekezdésében, 25. § (3) bekezdés b) pontjában, 26. §-ában, 32. § (3) bekezdésében, 45. §-ában, 132. § (4) bekezdés g) pontjában kapott felhatalmazás alapján, az Alaptörvény 32. cikk (1) bekezdés a) pontjában, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a. pontjában, a szociális igazgatásról és a szociális ellátásokról szóló 1993. évi III. törvény 2. § (3) bekezdésében meghatározott feladatkörében eljárva a következőket rendeli el:

**1. §**

A települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II.27.) önkormányzati rendelet (a továbbiakban: Rendelet) 4. §-a a következő (14) bekezdéssel egészül ki:

„(14) A szén-monoxid érzékelő készülék vásárlásához nyújtott támogatás iránti kérelemhez csatolt, kérelmező büntetőjogi felelőssége tudatában tett nyilatkozat tartalmának valódiságát a hatóság környezettanulmány keretében ellenőrizheti.”

**2. §**

A Rendelet (1) bekezdése a következő e) ponttal egészül ki:

*(A rendkívüli települési támogatás fajtái:)*

„*e)* szén-monoxid érzékelő készülék vásárlásához nyújtott támogatás.”

**3. §**

A Rendelet 1. alcíme a következő alcímmel egészül ki:

**„Szén-monoxid érzékelő készülék vásárlásához nyújtott támogatás**

**10/B. §**

(1) Szén-monoxid érzékelő készülék vásárlásához nyújtott támogatásra jogosult az a személy, aki olyan lakásban él, amelynek fűtése gázzal vagy szilárd tüzelőanyaggal történik, vagy a lakás nyílt lánggal égő vízmelegítővel vagy főzőeszközzel van felszerelve.

(2) A támogatásra egy háztartásban csak egy személy, öt évente egyszer jogosult, és a támogatás háztartásonként egy készülék után vehető igénybe.

(3) A támogatás biztosításához a kérelemhez csatolni kell

*a)* a kérelmező nevére kiállított, a készülék vásárlásáról szóló, 2023. december 1. napján vagy azt követően kiállított, 30 napnál nem régebbi számla másolatát,

*b)* a készülék jótállási jegyének másolatát, amennyiben az egyes tartós fogyasztási cikkekre vonatkozó kötelező jótállásról szóló kormányrendelet alapján annak kiállítására a vállalkozás köteles volt, és

*c)* a kérelmező büntetőjogi felelőssége tudatában tett nyilatkozatát arra vonatkozóan, hogy az (1) bekezdésben meghatározott feltételeknek megfelelő lakásban él.

(4) A támogatás összege a készülék számlán szereplő fogyasztói árának megfelelő összeg, de legfeljebb 15.000,- Ft.

(5) Önkormányzati vagy SZOVA Nonprofit Zrt. tulajdonú lakás vonatkozásában támogatás nem nyújtható.”

**4. §**

Ez a rendelet 2023. december 1-jén lép hatályba.

|  |  |
| --- | --- |
| **/: Dr. Nemény András :/ polgármester** | **/: Dr. Károlyi Ákos :/ jegyző** |